സുഗന്ധഗിരി പ്രാഥമികാരോഗ്യ കേന്ദ്രത്തിനു കെട്ടിടമില്ല: ദുരിതം പേറി നൂറുകണക്കിനു രോഗികള് വൈത്തിരി: ജില്ലയിലെ ഏറ്റവും വലിയ പട്ടികവര്ഗ മേഘലയായ സുഗന്ധഗിരിയിലെ പ്രാഥമിക ആരോഗ്യ കേന്ദ്രം കുടുംബാരോഗ്യ കേന്ദ്രമായി ഉയര്ത്തിയെങ്കിലും കെട്ടിടം അടക്കമുള്ള അടിസ്ഥാന സൗകര്യങ്ങളൊരുക്കാത്തത് ചികിത്സ തേടിയെത്തുന്ന രോഗികളെ ദുരിതത്തിലാക്കുന്നു. കാലപ്പഴക്കത്താല് കെട്ടിടം തകര്ച്ചാ ഭീഷണി നേരിടുന്നതിനാല് മാസങ്ങളായി സമീപത്തെ വൃന്ദാവന് എല്പി സ്കൂളിലാണ് ആരോഗ്യ കേന്ദ്രം പ്രവര്ത്തിക്കുന്നത്. സ്കൂളിലും പരിമിതമായ സൗകര്യങ്ങളാണുള്ളത്. സംസ്ഥാന സര്ക്കാര് 2019 2020 വര്ഷത്തില് ആര്ദ്രം മിഷന്റെ ഭാഗമായാണ് സുഗന്ധഗിരി ഉള്പ്പെടെ ജില്ലയിലെ 15 പ്രാഥമിക ആരോഗ്യ കേന്ദ്രങ്ങളെ കുടുംബാരോഗ്യ കേന്ദ്രങ്ങളായി ഉയര്ത്തിയത്. പൊഴുതന പഞ്ചായത്തിലെ ആദിവാസി മേഖലയായ സുഗന്ധഗിരി പ്ലാന്റേഷനില് പ്രവര്ത്തിക്കുന്ന ആരോഗ്യകേന്ദ്രം ഏതുനിമിഷവും നിലംപതിക്കാവുന്ന അവസ്ഥയിലാണ്. ആദിവാസികള് ഉള്പ്പെടെ ദിനംപ്രതി നൂറുകണക്കിന് രോഗികള് ഇവിടെ ചികിത്സ തേടിയെത്തുന്നുണ്ട്. രോഗനിര്ണയത്തിന് ആവശ്യമായ ഉപകരണങ്ങള്, ലബോറട്ടറി, ഫര്ണീച്ചര്, ആംബുലന്സ് തുടങ്ങിയ സൗകര്യങ്ങളെല്ലാം പരിമിതമാണ്. കെട്ടിടത്തിന് അര നൂറ്റാണ്ടിലധികം പഴക്കമുണ്ട്. കെട്ടിടം ചോര്ന്നൊലിച്ച് ചുമരുകള് വീണ്ടുകീറിയ നിലയിലാണ്. വൈത്തിരി പഞ്ചായത്തിലെ ഏതാനും കുടുംബങ്ങളും സുഗന്ധഗിരി പ്രാഥമിക ആരോഗ്യ കേന്ദ്രത്തെയാണ് ആശ്രയിക്കുന്നത്. ഡോക്ടര്, ആശുപത്രി ജീവനക്കാര്, ഫീല്ഡ് സ്റ്റാഫ് അടക്കം 25ഓളം ജീവനക്കാരുണ്ടായിരുന്നു ഇവിടെ. കോവിഡ് രോഗ നിര്ണയത്തിനുള്ള സൗകര്യങ്ങളില്ലാത്തതും പ്രയാസം സൃഷ്ടിക്കുന്നുണ്ട്. 2020ല് ജില്ല കളക്ടര് സ്ഥലം സന്ദര്ശിച്ച സമയത്ത് പുതിയ കെട്ടിടത്തിന്റെ നിര്മാണം വേഗത്തിലാക്കണമെന്ന് നിര്ദേശം നല്കിയിരുന്നതാണ്. എന്നാല് ഇത് നടപ്പായില്ല. ടി. സിദ്ദിഖ് എംഎല്എ ദിവസങ്ങള്ക്ക് മുന്പ് സ്ഥലം സന്ദര്ശിക്കുകയും പ്രശ്നത്തില് നാട്ടുകാര് നിവേദനം നല്കുകയും ചെയ്തു. നിര്മാണ പ്രവര്ത്തനം വേഗത്തില് ആരംഭിക്കാന് നടപടി ഉടന് സ്വീകരിക്കുമെന്നു എംഎല്എ അറിയിച്ചു.